Il-Kunsill tawwal il-mandat tal-missjoni tal-pulizija tal-UE għat-Territorji Palestinjani (EUPOL COPPS) kif ukoll il-mandat tal-missjoni tal-UE ta' assistenza fil-fruntiera għall-punt ta' qsim ta' Rafah (EU BAM Rafah) sat-30 ta' Ġunju 2017. Dawn il-missjonijiet huma parti mill-isforzi ġenerali tal-UE b'appoġġ għall-bini tal-istat Palestinjan fil-kuntest tal-ħidma lejn riżoluzzjoni komprensiva tal-konflitt bejn Iżrael u l-Palestina, ibbażata fuq soluzzjoni ta' żewġ stati. EUPOL COPPS ilha minn Jannar tal-2006 tassisti lill-Awtorità Palestinjana fil-bini tal-istituzzjonijiet għal stat futur tal-Palestina fl-oqsma tal-pulizija u l-ġustizzja kriminali. Bil-kontribut tagħha għar-riforma tas-settur tas-sigurtà u tal-ġustizzja, il-missjoni tappoġġa l-isforzi biex tiżdied is-sigurtà tal-popolazzjoni Palestinjana u biex jissaħħaħ l-istat tad-dritt. Radolphe Mauget ilu Kap tal-Missjoni mill-1 ta' Lulju 2014. Ġew allokati € 10.32 miljun għall-attivitajiet tal-missjoni bejn l-1 ta' Lulju 2016 u t-30 ta' Ġunju 2017. Il-Kunsill estenda wkoll il-mandat ta' EU BAM Rafah sat-30 ta' Ġunju 2017. Il-missjoni għandha l-mandat li tipprovdi l-preżenza ta' parti terza fil-punt ta' qsim ta' Rafah biex tikkontribwixxi għat-tisħiħ tal-fiduċja bejn il-Gvern tal-Iżrael u l-Awtorità Palestinjana, inkluż permezz tal-bini tal-kapaċità Palestinjana fl-aspetti kollha tal-immaniġġjar tal-fruntiera f'Rafah. Il-missjoni tibqa' lesta li timmobilizza l-persunal tagħha lejn il-punt ta' qsim ta' Rafah ladarba tkun tippermetti s-sitwazzjoni politika u tas-sigurtà. Natalina CEA ilha Kap tal-Missjoni mill-1 ta' Lulju 2015. Il-baġit tal-missjoni għall-perjodu bejn l-1 ta' Lulju 2016 u t-30 ta' Ġunju 2017 jammonta għal € 1.54 miljun.